Kansanedustajat esittivät valtiovarainministeriön kuntatalousosaston vahvistamista.

Eduskunta käsitteli keskiviikkona lisäbudjettia. Täysistunnossa keskustan Anu Vehviläinen, joka oli edellisen hallituksen kunta- ja uudistusministeri, otti esille perussuomalaisten lisäbudjetista jättämän vastalauseen eduskunnan valtiovarainvaliokunnassa.

Valiokunnan mietintöön kirjatussa vastalauseessaan perussuomalaiset esittävät lausumaa, jossa ”eduskunta edellyttää, että hallitus käynnistää toimenpiteet, joilla lisätään yleistä käsitystä kuntatalouden tilasta, vahvistetaan VM:n kuntatalousosaston osaamista ja johtamista…”.

– Tämä on ehkä pieni ja tällainen nyanssiasia. Täällä perussuomalaisten vastalauseessa sanotaan, että pitää vahvistaa valtiovarainministeriön kuntatalousosaston osaamista ja johtamista, Anu Vehviläinen siteerasi.

– Minun käsitykseni mukaan ensinnäkin valtiovarainministeriössä ei ole kuntatalousosastoa. Kansantalousosasto on, mutta sitten on kunta- ja alueosasto, Vehviläinen naureskeli.

– Ajattelen kyllä niin, että kunta- ja alueosasto, kun se ei ole vastuullinen myöskään näistä veromuutoksista joita siellä on tapahtunut… niin puolustan tätä osastoa. He tekevät kyllä niillä tiedoilla mitä saavat mahdollisimman hyvää ja parasta tulosta.

Vastalauseen allekirjoittivat perussuomalaisten valiokuntajäsenet Ville Vähämäki, Vilhelm Junnila, Jari Koskela ja Sami Savio.

Valtiovarainministeriön organisaatioon kuuluvat ministeriön määritelmän mukaan kansantalous-, budjetti-, vero- ja rahoitusmarkkinaosastot sekä kunta- ja aluehallinto-osasto, julkisen hallinnon ICT-osasto ja valtionhallinnon kehittämisosasto, jonka yhteydessä toimii Valtion työmarkkinalaitos. Kunta- ja aluehallinto-osasto ”vastaa valtion ja kuntien välisestä yhteistyöstä ja huolehtii kunnallisen itsehallinnon, kuntarakenteen sekä kuntalainsäädännön kehittämisestä”.

PS:n Ville Vähämäen mukaan he tarkoittivat nimenomaan kunta- ja aluehallinto-osastoa.